Peugeot 306

Peugeot 306 (type 7) var en lille mellemklassebil bygget af Peugeot mellem starten af 1993 og midten af 2001 (stationcar og cabriolet til foråret 2002).

Baggrund 
Udviklingen af 306 fandt sted mellem 1990 og 1992. Modellen afløste Peugeot 309 (som ikke fulgte Peugeots sædvanlige navngivningssystem, fordi den blev introduceret før den større og ældre Peugeot 305 udgik).

Konceptmodellerne af 306 blev første gang vist i slutningen af 1990; oprindeligt troede motorpressen at modellen skulle afløse den mindre 205. I slutningen af 1991 bekræftede Peugeot derimod at den nye model var efterfølger for 309 samt visse versioner af 205. Sidstnævnte forblev dog i produktion frem til 1998 for at lukke hullet mellem den nye 306 og den i 1991 introducerede 106.

Teknisk set var 306 identisk med Citroën ZX, som kom på markedet to år for 306. Begge biler delte platform. 306, som ligesom 205 var designet af Pininfarina, blev mere succesfuld end sin tekniske tvilling. Platformen blev også brugt til Citroën Berlingo og Peugeot Partner. Den tekniske basis fra 306 og ZX blev genbrugt i sidstnævntes efterfølger, Citroën Xsara. Delingen af platforme mellem Peugeot og Citroën havde været en politik hos moderselskabet PSA Peugeot Citroën siden slutningen af 1970'erne, hvor Peugeot overtog det konkursramte Citroën efter oliekrisen i 1973. Det første eksempel herpå var Peugeot 104, som kom til at danne basis for Citroën Visa, Citroën LNA og Talbot Samba. Denne politik gælder i dag stadigvæk på tværs af Peugeots og Citroëns modelprogrammer.

Phase 1 
306 kom på markedet i marts 1993 som tre- og femdørs hatchback med benzinmotorer fra 44 kW (60 hk) til 74 kW (101 hk) og dieselmotorer fra 44 kW (60 hk) til 68 kW (92 hk). I løbet af modellens niårige byggeperiode tilkom flere forskellige motorvarianter med op til 120 kW (163 hk). Alle benzinmotorerne havde i Vesteuropa benzinindsprøjtning, mens ganske få 1,4-modeller til primært Østeuropa havde karburator.

I april 1994 tilkom den todørs cabriolet med fire siddepladser. Bilen, som var forsynet med et stoftag, som kunne sænkes komplet ned i en kalechekasse, var designet af Pininfarina og bygget i Italien. Kalechen kunne fås med mekanisk eller elektrohydraulisk betjening.

I oktober 1994 fulgte den firedørs sedan, og fra december 1994 var førerairbag standardudstyr i samtlige versioner.

Benzinmotorer 
Benzinmotorerne var i starten firecylindrede motorer kendt fra andre Peugeot-modeller såsom 205, 309 og 405. Basismodellerne kørte med optimerede versioner af de otteventilede TU-motorer på 1,1, 1,4 og 1,6 liter. 1,1'eren udgik hurtigt, men 1,4'eren og især 1,6'eren solgte godt, hvor sidstnævnte tilbød en god balance mellem præstationer og økonomi.

Der fandtes også tre større motorer, som dog var forbeholdt versioner med automatgear og sportsmodeller. Disse motorer var videreudviklinger af XU-serien som havde været benyttet i 205 GTi 1,9 og de dyrere versioner af 405. En 1,8-litersmotor fandtes med både manuelt gear (der blev dog ikke produceret mange) og automatgear, mens to 2,0-litersmotorer med 8 hhv. 16 ventiler blev benyttet i XSi- hhv. S16-modellerne.

Topmodellen i 306-serien var S16, som i anden serie (fra juni 1996) havde en effekt på 120 kW (163 hk) og et drejningsmoment på 193 Nm. Ved hjælp af en modificeret indsugningsmanifold havde modellen 13 hk mere end forgængeren. Atypisk for en bil i denne klasse i den tid var den sekstrins gearkasse.

Tekniske data

Benzinmotorer

Dieselmotorer

Phase 2 
I maj 1997 gennemgik 306 et omfattende facelift (af PSA benævnt "restyle") med introduktionen af "Phase 2". Det grundlæggende design forblev uændret, mens lygter, kølergrill og kofangere blev modificeret i stil med den større 406. Blinklysene blev integreret i forlygteenhederne og modellen fik runde tågeforlygter. Samtidig blev stationcarversionen Break introduceret.

Et nydesignet skrifttræk med modelnummeret blev monteret på bagklappen. I kabinen bortfaldt startspærren med taltastatur i midterkonsollen og kombiinstrumentet fik bl.a. digital kilometertæller. Motorprogrammet blev også ændret med bl.a. 16-ventilede 1,8- og 2,0-litersmotorer hentet fra 406.

Yderligere små ændringer, bl.a. en midterkonsol med aluminiumseffekt på visse versioner og et kromfarvet Peugeot-logo i rattet, blev indført i 1998 fra modelåret 1999.

Tekniske data

Benzinmotorer

Dieselmotorer

Phase 3 
I juni 1999 gennemgik modellen et yderligere mindre facelift med bl.a. forlygter og tågeforlygter i klart glas, et nyt modelskilt bagpå, en ny bagrudevisker, sideairbags og nye farver. Kabinen fik en rund gearknop med sølvfarvet top samt instrumenter med sølvfarvet baggrund. Samtidig kunne modellen (undtagen cabriolet) også fås med en commonrail-turbodieselmotor (HDi) på 2,0 liter med 66 kW (90 hk). Specialmodeller med øget udstyr i forhold til standardmodellerne (XN, XS, XR/XT, XSi, S16) kunne bl.a. fås med betegnelserne Roland Garros eller St. Tropez til cabrioletudgaven.

Indstilling af modelserien 
I juni 2001 blev produktionen af hatchback- og sedanversionerne indstillet, mens produktionen af stationcar og cabriolet fortsatte frem til april 2002. Efterfølgeren Peugeot 307 kom på markedet i oktober 2001.

Sikkerhed 
Modellen har af Euro NCAP fået en vurdering på tre stjerner ved en kollisionstest.

Det svenske forsikringsselskab Folksam vurderer flere forskellige bilmodeller ud fra oplysninger fra virkelige ulykker, hvorved risikoen for død eller invaliditet i tilfælde af en ulykke måles. I rapporterne Hur säker är bilen? er/var Peugeot 306 klassificeret som følger:
 2001: Som middelbilen
 2003: Ned til 15 % dårligere end middelbilen
 2005: Mindst 15 % dårligere end middelbilen
 2007: Dårligere end middelbilen
 2009: Dårligere end middelbilen
 2011: Dårligere end middelbilen
 2013: Som middelbilen
 2015: Mindst 20 % dårligere end middelbilen
 2017: Som middelbilen

Motorsport 

Peugeot 306 blev også med succes indsat i motorsporten. Til dette formål blev der på basis af XU10J4RS-motoren udviklet to racermotorer:
 2.0i 16V MAXI EVO 1 − 205 kW (280 hk) ved 8700 omdr./min.; første indsats i motorsport: Rallye Alsace-Vogues 1995
 2.0i 16V MAXI EVO 2 − 217 kW (308 hk) ved 11000 omdr./min.; første indsats i motorsport: Catalunya 1997

Referencer

Litteratur 
 Automobil Revue. Katalog 1995, 2000 og 2001 (på tysk og fransk).
 Peugeot 306 instruktionsbog. Automobiles Peugeot, juni 1996. DA.97306.0090.
 Peugeot 306 instruktionsbog. Automobiles Peugeot, maj 1999. DA.00306.0090.
 Peugeot 306 instruktionsbog. Automobiles Peugeot, december 2000. DA.01306.0090.

Eksterne henvisninger 

 

306
Små mellemklassebiler
Cabrioleter
Stationcars
Forhjulstrukne biler
Biler introduceret i 1993
Biler fra 1990'erne
Biler fra 2000'erne